SETบ่ายยืนบวกแนวต้าน 1,435สอย 9 หุ้น Outperform ตลาด
แนวโน้มการลงทุนในช่วงบ่ายนี้ตลาดฯ คงแกว่งแคบในแดนบวกได้ พร้อมให้แนวรับ 1,420 จุด ส่วนแนวต้าน 1,435 จุด สอย 9 หุ้น Outperform ตลาด

3 มิ.ย. 2559

 ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (3 มิ.ย.) ปรับขึ้นตามตลาดภูมิภาคหลัง ECB คงอัตราดอกเบี้ย-มาตรการ QE พร้อมปรับเพิ่มคาดการณ์ GDP ยูโรโซนจากโต 1.4% เป็นโต 1.6% นอกจากนี้ราคาน้ำมันดิบดีดตัวขึ้นหลังสต็อคน้ำมันของสหรัฐฯปรับลดลงต่อเนื่อง ส่วนผลประชุมโอเปคยังไร้ข้อสรุป บ่ายนี้คาดตลาดฯแกว่งแคบในแดนบวก ให้แนวรับ 1,420 แนวต้าน 1,435 จุด
 
นายชัยยศ จิวางกูร ผู้อำนวยการฝ่ายวิเคราะห์หลักทรัพย์ บล.โกลเบล็ก เปิดเผยว่า  ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นอื่นในภูมิภาคเอเชียที่ต่างอยู่ในแดนบวก หลังการประชุมธนาคารกลางยุโรป (ECB) คงอัตราดอกเบี้ย และคงการใช้มาตรการ QE รวมทั้งปรับเพิ่มคาดการณ์ตัวเลข GDP ยูโรโซนปีนี้จากเติบโต 1.4% เป็นเติบโต 1.6% นอกจากนี้ราคาน้ำมันดิบก็ดีดตัวขึ้นหลังจากสต็อคน้ำมันของหสรัฐฯปรับลดลงต่อเนื่อง ส่วนผลการประชุมโอเปคก็ยังไม่มีข้อสรุปใด ๆ ออกมา แนวโน้มการลงทุนในช่วงบ่ายนี้ตลาดฯ คงแกว่งแคบในแดนบวกได้ พร้อมให้แนวรับ 1,420 จุด ส่วนแนวต้าน 1,435 จุด
 
บล.ธนชาต ระบุในบทวิเคราะห์ (3 มิ.ย.) ว่า  การปรับสูงขึ้นของ ตลาดหุ้นโลก และคาดว่า Fed จะยังไม่ขึ้นดอกเบี้ยในการประชุมเดือน มิ.ย.นี้หนุน Sentiment ตลาดปรับสูงขึ้น +0.36% ช่วงเช้าที่ผ่านมา และคาดว่าจะปรับสูงขึ้นทะลุ  1,432 ไปที่เป้าหมายระยะสัปดาห์บริเวณ 1,460 จุด โดยคาดว่ากลุ่มหุ้นที่มีโมเมนตัมของการปรับประมาณการกำไร จะ Outperform ตลาด
“ซื้อ” กลุ่มหุ้นที่มี Upward Revision: แนะนำ “ซื้อ” กลุ่มหุ้นที่มี Upward Revision หรือการปรับประมาณการกำไรปี 59 ขึ้นในช่วง 3 เดือนที่ผ่านมา ซึ่งเป็นกลุ่มหุ้นที่คาดว่าจะ Outperform ตลาดต่อเนื่อง ได้แก่ GL CPF BCH GSPC GLOBAL KCE IRPC SCC และ SPALI (PTT และ IVL แม้ถูกปรับประมาณการกำขึ้น แต่ระยะสั้นมีความเสี่ยงจากการพักฐาน)
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
TRUE   มูลค่าการซื้อขาย 1,210.37 ล้านบาท ปิดที่   7.20 บาท ลดลง  0.05 บาท
AOT    มูลค่าการซื้อขาย 1,209.13 ล้านบาท ปิดที่ 389.00 บาท เพิ่มขึ้น 2.00 บาท
PTT    มูลค่าการซื้อขาย 1,162.22 ล้านบาท ปิดที่ 303.00 บาท ลดลง  2.00 บาท       
IVL    มูลค่าการซื้อขาย   848.45 ล้านบาท ปิดที่  32.50 บาท ลดลง  0.25 บาท
CPALL  มูลค่าการซื้อขาย   789.00 ล้านบาท ปิดที่  49.50 บาท เพิ่มขึ้น 0.50 บาท